Wilder steel Joshua-hulle se kollig | Netwerk24
Deur Michael Green 29 Mei 2019 17:30
Niemand kan die Amerikaanse swaargewig-bokskampioen Deontay Wilder daarvan beskuldig dat hy 'n papbroek is nie.
Kort voordat die ander twee groot kanonne in die swaargewig-afdeling, die Britte Anthony Joshua en Tyson Fury, teen ietwat minderwaardige teenstanders gaan boks, het Wilder hulle in die skadu gestel.
Luis (King Kong) Ortiz (regs) het Deontay Wilder verlede jaar in Maart goed gewiks voordat Wilder hom planke toe gestuur het.Foto: Getty Images
Die Amerikaner met die dodelike vuiste het pas aangekondig dat hy in September weer teen die Kubaan Luis (King Kong) Ortiz gaan boks.
Wilder het Ortiz verlede jaar met 'n tegniese uitklophou in die tiende ronde verslaan in 'n geveg waarin hy gereeld op die agtervoet was.
Joshua boks Saterdag in New York teen die oorgewig Mexikaan Andy Ruiz en Fury kom twee weke later in Las Vegas teen die onbekende Duitser Tom Schwarz te staan.
Plaaslike boksliefhebbers kan hulle intussen ook regmaak vir 'n swaargewigtitelgeveg wat op 23 Junie sal plaasvind.
Ruann Visser verdedig dan sy Suid-Afrikaanse en Wêreldboksraad-Afrika-titels in die Sun Arena Times Square in Pretoria teen Justice Siliga.
Die week voor dit pak nog twee plaaslike swaargewigte, Tian Fick en Josh Pretorius, mekaar in die Sunningdale-sportkompeks in Kaapstad.
Twee ander toernooie waarna uitgesien kan word, vind Saterdag en op 8 Junie plaas.
Saterdag pak die middelgewigte Nkuleko Mhlongo en Wade Groth mekaar in die hoofgeveg van 'n toernooi wat op die Turffontein-perderenbaan in Johannesburg gehou word.
En op 8 Junie sal die vonke spat wanneer Kevin Lerena sy junior swaargewigtitel van die Internasionale Boksorganisasie in Emperors Palace in Kempton Park teen die Tsjeg Vasil Ducar verdedig.